יו"ר כחול לבן בני גנץ אמר הבוקר (שלישי) כי "חייבים לשים לב שאנחנו לא נותנים לגיטימציה למשטרים גזעניים. אנחנו לא יכולים למכור נשק למדינות שמבצעות רצח עם, אנחנו עם מוסרי, מדינה מוסרית, ואנחנו חייבים לנהוג כך בתוך הבית אחד כלפי השני וגם ביחסי החוץ שלנו".

בדבריו בוועידת ישראל ללכידות חברתית בקרית שדה התעופה, התייחס גנץ גם ליחסי ישראל ויהדות התפוצות, שלדבריו "מרגישים בשנים האחרונות שמדינת ישראל הולכת ומתרחקת מהם, בעיקר מהדור הצעיר". הוא הוסיף: "אסור לנו להתנכר ליהודי התפוצות ולצרכיהם, עלינו לאפשר לכל יהודי - דתי, אורתודוקסי, קונסרבטיבי, רפורמי, לא משנה מה - להרגיש חלק מחלקת האלוהים הקטנה שלנו".

דבריו של גנץ מבטאים ביקורת מרומזת על התנהלות של ראש הממשלה, בנימין נתניהו, אשר נפגש בישראל ובחו"ל עם ראשי מדינות בעלי דעות קיצוניות ואף גזעניות, בהם ראש ממשלת הונגריה ויקטור אורבן, נשיא ברזיל ז'איר בולסונרו ונשיא הפיליפינים רודריגו דוטרטה.

אורבן נחשב סמן ימני-קיצוני באירופה ואף קידם חוק כדי לפגוע במיזם הפילנטרופיה של המיליארדר היהודי ג'ורג' סורוס. בביקורו בישראל בדצמבר האחרון, אמר אורבן: "אני חושב שחלק חשוב בקשרים המצוינים בין ישראל להונגריה הוא הקשרים האישיים בינינו (בינו לבין נתניהו)".

עברו לתצוגת גלריה אורבן ונתניהו בירושלים, בשנה שעברה. ראש הממשלה הונגריה, סמן ימני קיצוני באירופה צילום: קובי גדעון / לע"מ

בולסונרו הימני-קיצוני הואשם במיזוגניה וגזענות, ושיבח בעבר את החונטה הצבאית ששלטה בברזיל. בזמן ביקורו בישראל אמר לו נתניהו: "ברזיל היא מדינת ענק עם פוטנציאל ענק. אני מאמין שתחת הנהגתך, הפוטנציאל הזה ימומש".

גם הנשיא דוטרטה ידוע בהתבטאויותיו הקיצוניות. בעבר השווה את עצמו להיטלר ואמר שהיה רוצה לטבוח בשלושה מיליון המכורים לסמים בארצו. כמו כן אמר כי הטריד מינית את עוזרת הבית שלו כשהיה בתיכון ולקח חלק באונס קבוצתי של מיסיונרית אוסטרלית במהלך פשיטה על בית סוהר בעיר הולדתו דבאו סיטי. כשהיה בישראל בשנה שעברה אמר דוטרטה כי הוא ונתניהו "חולקים את אותה התשוקה לשלום ולבני אדם".

אמירתו של גנץ בנוגע ליהדות התפוצות מרמזת לביקורת נגד נתניהו כי פגע ביחסים בין ישראל ליהדות ארה"ב, בין היתר נוכח שתיקתו לאחר אמירות קשות על הקהילה מצד הנשיא דונלד טראמפ ותמיכה בעמדות היהדות האורתודוקסית על פני היהדות הרפורמית. ב-2017 הקפיאה הממשלה את יישום מתווה התפילה המשותפת בכותל, שעליו החליטה שנה קודם לכן. זאת, בלחץ המפלגות החרדיות ובניגוד להתחייבויות שניתנו לנציגי התנועה הרפורמית והקונסרבטיבית בישראל ובארה"ב. כאשר אמר טראמפ כי יהודים שמצביעים למפלגה הדמוקרטית הם "בורים או לא נאמנים", נתניהו לא גינה את הדברים.

ייצא נשק ישראלי

גנץ לא ציין בדבריו לאילו מדינות הוא מתכוון כשהתייחס למכירת נשק למדינות שמבצעות רצח עם, אך דו"ח אמנסטי שפורסם במאי השנה ייחס לישראל ייצוא כלי נשק וטכנולוגיה לאזרבייג'אן, קמרון, מיאנמר, איחוד האמירויות, מקסיקו, הפיליפינים, סרי לנקה ודרום סודאן. הדו"ח ציין כי הנשק אף משמש צבאות וארגונים המבצעים פשעי מלחמה. לעתים, אמצעי הלחימה מגיעים ליעדם אחרי שרשרת של עסקאות משנה, העוקפות בכך את הפיקוח הבינלאומי. אמנסטי ציין אז שעל חלק מהמדינות אף הוטל אמברגו נשק וסנקציות, אך ישראל ממשיכה לייצא להן נשק.

עברו לתצוגת גלריה

חוק הפיקוח על הייצוא הביטחוני, שחוקק ב-2007, לא כולל הוראה מפורשת המגבילה ייצוא ביטחוני כאשר קיימת סבירות שהוא ישמש להפרה של החוק הבינלאומי וההומניטארי. עם זאת, קיים איסור בחוק הפיקוח על "תיווך בין גורמי חוץ שלא בהתאם להחלטה של מועצת הביטחון של האו"ם האוסרת או המגבילה העברה של ציוד לחימה או ציוד טילים המתייחסת לאותם גורמים".

עם זאת, לפי דו"ח אמנסטי "חוק הפיקוח במתכונתו הנוכחית איננו מספק ולא הצליח לעצור ייצוא ביטחוני ישראלי לסרי-לנקה שטבחה ברבים מאזרחיה; לדרום סודאן שם השלטון והצבא ביצעו טיהור אתני ופשעים חמורים נוספים נגד האנושות כגון אונס המוני של מאות נשים, גברים וילדות; למיאנמר, שם הצבא ביצע רצח עם והרמטכ"ל, אשר ביצע בפועל את עסקאות הנשק עם ישראל, מואשם בכך ובפשעים נוספים נגד האנושות; לפיליפינים, שם השלטון והמשטרה הוציאו להורג כ–15 אלף אזרחים ללא כל אישום או משפט".

כמו כן, תחקיר מוסף "הארץ" בשנה שעברה מצא כי התעשייה הישראלית מכרה יכולות התקפיות לשורה ארוכה של מדינות ללא מסורת דמוקרטית חזקה, בלי יכולת לוודא שלא נעשה בהן שימוש לרדיפת אזרחים. העדויות מלמדות שהכלים הישראליים שימשו לכליאת פעילי זכויות אדם, לרדיפת הומואים, להשתקת אזרחים שביקרו את ממשלותיהם ואפילו לתפירת תיקים על כפירה באיסלאם, במדינות מוסלמיות שלא מקיימות קשרים רשמיים עם ישראל. עוד מצא התחקיר כי חברות ישראליות המשיכו לסחור בכלי ריגול גם במקרים שבהם נחשף בפומבי שהכלים נוצלו לרעה נגד אזרחים.

עברו לתצוגת גלריה מפגין נמלט מפני רכב משוריין בבחריין, 2015. מערכות ישראליות נמכרו לממלכה במפרץ צילום: חוסיין עלי / גטי אימג'ס

התחקיר חשף כי חברות ישראליות פרטיות מכרו תוכנות ריגול ואיסוף מודיעין לבחריין, אינדונזיה, אנגולה, מוזמביק, הרפובליקה הדומיניקנית, אזרבייג'ן, סווזילנד, בוצואנה, בנגלדש, אל סלבדור, פנמה וניקרגואה. כמו כן, התחקיר אימת פרסומים קודמים לאורך השנים על מכירות למלזיה, וייטנאם, מקסיקו, אוזבקיסטן, קזחסטן, אתיופיה, דרום סודן, הונדורס, טרינידד וטובגו, פרו, קולומביה, אוגנדה, ניגריה, אקוודור ואיחוד האמירויות.